Predkladacia správa

Hlavným cieľom návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov je najmä dokončenie transpozície smernice Európskeho parlamentu a Rady 2006/126/ES z 20. decembra 2006 o vodičských preukazoch (prepracované znenie). Táto smernica sa má uplatňovať od 19. januára 2013, avšak členské štáty sú povinné ju transponovať do svojich právnych poriadkov do 19. januára 2011. Prevažná časť transpozície už bola uskutočnená ostatnou novelou zákona o cestnej premávke – zákonom č. 144/2010 Z. z., avšak bez prebratia najmä čl. 7 ods. 2 a 3 týkajúcich sa povinnosti vydávať vodičské preukazy s obmedzenou platnosťou a postupu pri ich obnovovaní. Vzhľadom na to možno medzi najdôležitejšie zmeny v predkladanom návrhu zaradiť obmedzenie platnosti vodičských preukazov na 15 rokov pre skupiny AM, A1, A2, A, B1, B, BE a T a na 5 rokov pre skupiny C1, C1E, C, CE, D1, D1E, D a DE. Takéto vodičské preukazy sa začnú vydávať od 19. januára 2013. Všetky dovtedy vydané vodičské preukazy budú musieť byť vymenené do roku 2030.
 
Okrem transpozície smernice 2006/126/ES sa v predkladanom návrhu preberajú aj niektoré ustanovenia smernice Európskeho parlamentu a Rady 2008/96/ES o riadení bezpečnosti cestnej infraštruktúry (úprava údajov evidovaných v evidencii dopravných nehôd) a spresňuje sa transpozícia smernice Rady 1999/37/ES o registračných dokumentoch pre vozidlá v platnom znení (vydávanie osvedčenia o evidencii časti I pri odhlásení vozidla do cudziny).
 
Súčasťou návrhu je aj novela zákona o správnych poplatkoch, v ktorej sa navrhuje najmä oslobodiť od určitých poplatkov osoby, ktorým sa vydáva preukaz (osvedčenie) ako náhrada pri zmene nezavinenej občanom alebo ak bola v preukaze (osvedčení) zistená chyba zapríčinená výrobcom preukazu (osvedčenia) alebo orgánom, ktorý ho vydal.
 
Predmetný návrh zákona nepredpokladá zvýšené nároky na rozpočet verejnej správy. Návrh zákona nebude mať vplyv na podnikateľské prostredie, sociálne vplyvy, vplyv  na životné prostredie ani vplyv na informatizáciu spoločnosti.
 
Predkladaný návrh zákona bol predmetom skráteného medzirezortného konania. Vyhodnotenie pripomienkového konania je uvedené v prílohe.
 
      Návrh predmetného zákona bol 9. novembra 2010 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.
 
Návrh zákona je v súlade s Ústavou Slovenskej republiky, ústavnými zákonmi, zákonmi  a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom Európskej únie.